KOMMISSIONENS BESLUTNING

af 28. juli 1999

om ændring med tilbagevirkende kraft af beslutning 1999/355/EF om hasteforanstaltninger mod spredning af Anoplophora glabripennis (Motschulsky), for så vidt angår Kina (undtagen Hongkong)

(meddelt under nummer K(1999) 2441)

(1999/516/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1), senest ændret ved Kommissionens direktiv 1999/53/EF(2), særlig artikel 15, stk. 3, og

ud fra følgende betragtninger:

(1) Hvis en medlemsstat skønner, at der er overhængende fare for indslæbning på dens område af Anoplophora glabripennis (Motschulsky) fra et tredjeland, kan den midlertidigt træffe alle nødvendige supplerende foranstaltninger til at beskytte sig mod denne fare;

(2) på grund af påvisninger af Anoplophora glabripennis (Motschulsky) på emballage fremstillet af hårdt træ med oprindelse i nogle områder i Kina traf Det Forenede Kongerige den 14. december 1998 officielle foranstaltninger til at beskytte sit område mod faren for indslæbning af den nævnte skadegører og indførte supplerende særlige overvågningsprocedurer for den nævnte skadegører på denne vare;

(3) på grundlag af oplysninger fra Det Forenede Kongerige og international videnskabelig teknisk litteratur vides Hongkong at være fri for Anoplophora glabripennis (Motschulsky);

(4) på grundlag af disse påvisninger vedtog Kommissionen ved beslutning I999/355/EF(3) hasteforanstaltninger gældende for hele EF for at sikre en mere effektiv beskyttelse mod indslæbning af Anoplophora glabripennis (Motschulsky) i EF fra nævnte land undtagen Hongkong; disse foranstaltninger omfattede kravet om, at træ, bortset fra nåletræ (Coniferales) i form af

- pakkasser, tremmekasser, tromler og lignende emballager, lastpaller og lignende og pallerammer, der anvendes ved transport af alle slags genstande

eller

- træ, der anvendes til at holde gods på plads eller støtte gods, herunder træ, som ikke har bevaret sin naturlige, runde overflade, med oprindelse i Kina (undtagen Hongkong)

skal være afbarket og fri for insekthuller med en diameter på over 3 mm eller ovntørret til et vandindhold på under 20 % i tørstoffet ved hjælp af et passende tid/temperaturprogram;

(5) i disse hasteforanstaltninger var det ikke forudset, hvilke skridt der skal tages, hvis der påvises levende individer af den pågældende skadegører på potentielle vektorer eller bærere; det bør derfor sikres, at medlemsstaterne, hvis dette sker, tager skridt til at forhindre indslæbning eller spredning af denne skadegører;

(6) det ser ud til, at de vedtagne hasteforanstaltninger har skabt praktiske problemer med at tilpasse træemballage og materiale til at støtte gods i forbindelse med alle sendinger, der er afsendt fra Kina siden den 10. juni 1999 med EF som destination;

(7) de forhold, der har gjort hasteforanstaltningerne berettigede, gør sig stadig gældende;

(8) for at give Kina mulighed for at tilpasse træemballage og materiale til at støtte gods til kravene i nævnte beslutning inden for en rimelig periode bør nævnte beslutning ændres med tilbagevirkende kraft, således at de sendinger, der afsendes fra Kina inden den 10. juli 1999, undtages fra kravene i beslutningen;

(9) de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Med virkning fra den 28. maj 1999 affattes artikel 1 i beslutning 1999/355/EF således: "Artikel 1

1. Medlemsstaterne forbyder indslæbning i og spredning inden for EF af Anoplophora glabripennis (Motschulsky).

2. Træ, som anført i bilaget til denne beslutning med oprindelse i Kina (undtagen Hongkong), må kun føres ind på EF's område, hvis de i bilaget til denne beslutning fastsatte hasteforanstaltninger er overholdt. Hasteforanstaltningerne i bilaget gælder kun for træ, der afsendes fra Kina den 10. juli 1999 eller derefter."

Artikel 2

Denne beslutning er rettet til medlemsstaterne.

Udfærdiget i Bruxelles, den 28. juli 1999.

På Kommissionens vegne

Franz FISCHLER

Medlem af Kommissionen

(1) EFT L 26 af 31.1.1977, s. 20.

(2) EFT L 142 af 5.6.1999, s. 29.

(3) EFT L 137 af 1.6.1999, s. 45.